b"\n_START_ARTICLE_\nLloren\xc3\xa7 Llad\xc3\xb3 Juli\xc3\xa0\n_START_SECTION_\nBiografia\n_START_PARAGRAPH_\nEs va formar a l'Acad\xc3\xa8mia de Belles Arts de Sabadell de la m\xc3\xa0 de Joan Vila Cinca i Ramon Quer Vidal i, posteriorment, a la Reial Acad\xc3\xa8mia Catalana de Belles Arts de Sant Jordi de Barcelona. L'any 1887 es documenta la seva primera participaci\xc3\xb3 en una exposici\xc3\xb3 a l'Acad\xc3\xa8mia de Belles Arts de Sabadell. Aquell mateix any va il\xc2\xb7lustrar el primer n\xc3\xbamero del Bolet\xc3\xadn del Ateneo Sabadell\xc3\xa9s. Poc despr\xc3\xa9s, va iniciar un llarg per\xc3\xadode de participacions en exposicions i cert\xc3\xa0mens art\xc3\xadstics fora de Sabadell, en els quals va obtenir diferents premis i mencions: Exposici\xc3\xb3 Nacional d'Ind\xc3\xbastries Art\xc3\xadstiques i Internacional de Reproduccions de Barcelona (1892); Segona Exposici\xc3\xb3 General de Belles Arts de Barcelona (1894), on va presentar un fris decoratiu; Tercera Exposici\xc3\xb3 General de Belles Arts de Barcelona (1896), on va presentar l'oli al\xc2\xb7leg\xc3\xb2ric La agricultura; Exposici\xc3\xb3n Regional de Logro\xc3\xb1o (1897); IV Exposici\xc3\xb3 de Belles Arts (1898), amb l'oli \xc3\x9altimas hojas._NEWLINE_Les primeres obres revelaven una clara influ\xc3\xa8ncia de l'estil pompier, que el va fer destacar com a decorador d'interiors de les cases sabadellenques. En aquesta ciutat pintar els murs de les cases Cort\xc3\xa9s, Vila Fust\xc3\xa9, Figueras i Pulit, entre d'altres. A partir de 1897, per\xc3\xb2, va decantar-se per la pintura de cavallet, sobretot els paisatges._NEWLINE_L'any 1898 es trasllad\xc3\xa0 a Gij\xc3\xb3n, on va ser nomenat director de l'Escola Industrial de la ciutat, antiga escola de districte de la Escuela Central de Artes y Oficios de Madrid. La costa asturiana pass\xc3\xa0 a ser el seu tema predilecte, influ\xc3\xaft sens dubte per les obres dels artistes residents a la zona._NEWLINE_L'any 1915 va participar en l'exposici\xc3\xb3 que l'Acad\xc3\xa8mia de Belles Arts de Sabadell va organitzar en l'antic teatre Lliga Regionalista de Sabadell._NEWLINE_L'Ateneo Gijon\xc3\xa9s li va organitzar una exposici\xc3\xb3 individual el 1921._NEWLINE_El 1928, pr\xc3\xa0cticament cec, va morir a Gij\xc3\xb3n."